सुदूरपश्चिमको सान्त्वना जित
गणितीय रूपमा दोस्रो प्रधानमन्त्री कप राष्ट्रिय एकदिवसीय क्रिकेटको समूह चरणबाटै बाहिरिइसकेका दुई टिमबीचको खेल अर्थहीन थियो । तर सुदूरपश्चिमले मंगलबार गण्डकी प्रदेशलाई ४ विकेटले हराएर सान्त्वना जित निकाल्यो । गण्डकी एक खेल नजितेर घर फर्किएको छ । 
काठमाडौँ — गणितीय रूपमा दोस्रो प्रधानमन्त्री कप राष्ट्रिय एकदिवसीय क्रिकेटको समूह चरणबाटै बाहिरिइसकेका दुई टिमबीचको खेल अर्थहीन थियो । तर सुदूरपश्चिमले मंगलबार गण्डकी प्रदेशलाई ४ विकेटले हराएर सान्त्वना जित निकाल्यो । गण्डकी एक खेल नजितेर घर फर्किएको छ । मुलपानी क्रिकेट मैदानमा टस जितेर ब्याटिङ गरेको गण्डकीले २०.४ ओभरमा अलआउट हुँदै ८९ रनको सामान्य लक्ष्य खडा गरेको थियो । गण्डकीका राहुल शर्माले ४१ रन बनाए पनि अन्यले उनलाई गतिलो साथ दिन सकेनन् । टोलीका ८ खेलाडीले दोहोरो अंकको रन बटुल्न पाएनन् । गण्डकीको इनिङ्स ध्वस्त पार्न सुदूरपश्चिमका विनोद लामाले ५ विकेट लिए । उनले ६ ओभर बलिङ गरी २ मेडन राख्दै २५ रन खर्चेका थिए । उनी म्यान अफ द म्याचसमेत चुनिए । महेश अधिकारी र शेर मल्लले २-२ विकेट बाँडे ।जवाफमा सुदूरपश्चिमले पनि राम्रो सुरुआत गर्न सकेन । सुदूरपश्चिमले ३३ रन बनाउँदा ६ विकेट गुमाइसकेको थियो । नरेन्द्र साउद र आकाश चन्दले सातौं विकेटमा ६० रनको नटआउट साझेदारी गरी २९.२ ओभरमा खेल जिताए । नरेन्द्रले २३ र आकाशले २९ नकआउट इनिङ्स खेलेपछि सुदूरपश्चिमले पहिलो जित निकालेको हो । बलिङमा गण्डकीका किशोर महतोले ३ र विपिन खत्रीले २ विकेट लिए ।